2018. gada 17. aprīlī Noteikumi Nr. 227

Rīgā (prot. Nr. 20 43. §)

**Grozījumi Ministru kabineta 2011. gada 30. augusta noteikumos Nr. 685 "Rezidentu sadales un rezidentūras finansēšanas noteikumi"**

Izdoti saskaņā ar

Ārstniecības likuma

57. pantu

Izdarīt Ministru kabineta 2011. gada 30. augusta noteikumos Nr. 685 "Rezidentu sadales un rezidentūras finansēšanas noteikumi" (Latvijas Vēstnesis, 2011, 140. nr.; 2013, 122. nr.; 2016, 62., 245. nr.) šādus grozījumus:

1. Izteikt noteikumu nosaukumu šādā redakcijā:

"**Rezidentu uzņemšanas, sadales un rezidentūras finansēšanas kārtība**".

2. Papildināt 1. punktu aiz vārda "rezidentu" ar vārdu "uzņemšanas".

3. Izteikt II nodaļas nosaukumu šādā redakcijā:

"**II.** **Rezidentu uzņemšana un sadale**".

4. Papildināt noteikumus ar 3.7. apakšpunktu šādā redakcijā:

"3.7. ārstniecības personu skaita prognozes pilna laika slodzēm."

5. Izteikt 5., 5.1, 6. un 7. punktu šādā redakcijā:

"5. Augstskolas, kuras īsteno augstāko profesionālo studiju programmu ārsta profesionālās kvalifikācijas iegūšanai (turpmāk – augstskola), ar augstskolu vienotās uzņemšanas komisijas (turpmāk – uzņemšanas komisija) starpniecību:

5.1. katru gadu līdz 8. jūlijam organizē pretendentu pieteikšanos rezidentūras studiju programmās atbilstoši šo noteikumu 4. punktā apstiprinā­tajām specialitātēm un iesniedz Veselības ministrijā rezidentūras pretendentu sarakstu. Ja līdz 8. jūlijam netiek aizpildītas visas no valsts budžeta līdzekļiem finansētās rezidentūras vietas, rezidentūras pretendentu pieteikšanās termiņu pagarina līdz 22. jūlijam;

5.2. organizējot rezidentūras pretendentu atlasi atklātā un vienlīdzīgā konkursā atbilstoši uzņemšanas noteikumos noteiktajiem kritērijiem, ja ir līdzvērtīgi rezultāti, priekšroka ir tiem rezidentūras pretendentiem, kuriem atbilstoši šo noteikumu 4. punktā apstiprinātajām specialitātēm ir noslēgta vienošanās ar pašvaldību vai valsts vai pašvaldības ārstniecības iestādi, kas sniedz no valsts budžeta apmaksātus veselības aprūpes pakalpojumus ārpus Rīgas, par darba tiesisko attiecību uzsākšanu attiecīgajā ārstniecības iestādē ārpus Rīgas pēc rezidentūras programmas beigšanas un šajā vienošanās dokumentā norādītās darba tiesiskās attiecības tiks nodibinātas tajā specialitātē, uz kuras rezidentūras studiju programmu rezidentūras pretendents ir pieteicies;

5.3. organizē rezidentūras pretendentu uzņemšanu rezidentūras studiju programmās un līdz 20. septembrim iesniedz Veselības ministrijā rezidentūras uzņemšanas rezultātus pa specialitātēm un augstskolām, kurās notiks rezidentūras programmas apguve, ietverot informāciju par uzņemtajiem rezidentiem, kuriem ir noslēgta šo noteikumu 5.2. apakšpunktā minētā vienošanās.

5.1 Rezidentūras studiju programmas pretendents personīgi vai viņa pilnvarotā persona ierodas uzņemšanas komisijā un ar dokumentiem apliecina personību un studiju uzsākšanai nepieciešamo iepriekšējo izglītību. Ja kādā no iesniegtajiem vai uzrādītajiem dokumentiem ir norādīts cits personas uzvārds (vārds), kas neatbilst personu apliecinošajā dokumentā norādītajam uzvārdam (vārdam), jāuzrāda arī dokuments, kas apliecina uzvārda (vārda) maiņu.

6. Rezidentūras pretendents saskaņā ar šo noteikumu 5.1. apakšpunktu var pretendēt uz rezidentūras vietu ne vairāk kā divās specialitātēs.

7. Pēc uzņemšanas rezidentūras studiju programmās rezidenti iegūto punktu secībā izvēlas augstskolu, kurā tiks apgūta rezidentūras programma."

6. Svītrot 8. un 8.1 punktu.

7. Izteikt 10.1. un 10.2. apakšpunktu šādā redakcijā:

"10.1. šo noteikumu 23. punktā minēto izdevumu segšanai – ne vairāk kā 1297,68 *euro* par vienu rezidentu kalendāra gadā;

10.2. šo noteikumu 25. punktā minēto izdevumu segšanai, ievērojot šo noteikumu 19.4. apakšpunktā minēto nosacījumu."

8. Izteikt 19.4. apakšpunktu šādā redakcijā:

"19.4. šo noteikumu 11.5. apakšpunktā minētajām ārstniecības iestādēm piešķiramo finanšu līdzekļu apmērs rezidentu apmācībai nepārsniedz 21 940,80 *euro* kalendāra gadā par vienu rezidentu, ja rezidentūra notiek reģionālajā daudzprofilu slimnīcā vai ģimenes (vispārējās prakses) ārsta praksē ārpus Rīgas, un 17 771,76 *euro* kalendāra gadā par vienu rezidentu, ja rezidentūra notiek citā ārstniecības iestādē;".

9. Papildināt 20. punktu aiz vārda "slimnīcā" ar vārdiem "vai daudzprofilu slimnīcā, kura sadarbojas ar reģionālo daudzprofilu slimnīcu".

10. Izteikt 25. punktu šādā redakcijā:

"25. Līdzekļus, kas saņemti saskaņā ar šo noteikumu 11.5. apakšpunktā minēto līgumu, ārstniecības iestādes izmanto:

25.1. rezidentu atlīdzībai – ne vairāk kā 18 119,40 *euro* kalendāra gadā vienam rezidentam, ja rezidentūra notiek reģionālajā daudzprofilu slimnīcā vai ģimenes (vispārējās prakses) ārsta praksē ārpus Rīgas, un ne vairāk kā 13 950,36 *euro* kalendāra gadā vienam rezidentam, ja rezidentūra notiek citā ārstniecības iestādē;

25.2. ar rezidenta teorētisko un praktisko apmācību saistīto izdevumu segšanai – 3 821,40 *euro* kalendāra gadā par vienu rezidentu, kuri sadalāmi šādi:

25.2.1. ārstu un cita mācību personāla atlīdzībai – ne mazāk kā 3 445,80 *euro* par vienu rezidentu (tai skaitā ne vairāk kā 10 % šo noteikumu 11.5.1. apakšpunktā minēto ārstu atlīdzībai);

25.2.2. ar rezidentūras organizēšanu saistīto izdevumu segšanai – ne vairāk kā 375,60 *euro* par vienu rezidentu (tai skaitā ne vairāk kā 187,80 *euro* ar rezidenta pašizglītību saistīto izdevumu segšanai)."

11. Aizstāt 28.2. apakšpunktā skaitli un vārdu "5.1 punktā" ar skaitli un vārdu "5.2. apakšpunktā".

12. Aizstāt 35. punktā vārdu "piecu" ar vārdu "triju".

13. Izteikt 43.3 punktu šādā redakcijā:

"43.3 Šo noteikumu 5. punkts attiecībā uz vienoto uzņemšanas komisiju, kā arī 6. un 7. punkts piemērojams ar 2019. gada 1. janvāri. Līdz 2018. gada 31. decembrim rezidentūras pretendentu pieteikšanos rezidentūras studiju programmās īsteno katra augstskola atsevišķi. Ja rezidentūras studiju programmu piedāvā vairākas augstskolas, rezidentūras pretendents uz rezidentūras vietu var pretendēt ne vairāk kā divās specialitātēs vienā vai dažādās augstskolās. Šādā gadījumā rezidentūras pretendents katrā augstskolā norāda savu izvēles prioritāti."

Ministru prezidents Māris Kučinskis

Veselības ministre Anda Čakša